ବିଶୋଧନାଗାରରେ ଶୁକ୍ରବାର ଶିଳ୍ପ ସୁରକ୍ଷା ବାହୀନୀ ଯବାନ ଓ ଶ୍ରମିକଙ୍କ ମଧ୍ୟରେ ଗଣ୍ଡଗୋଳ ଯୋଗୁଁ ଉତ୍ତେଜନା ପ୍ରକାଶ ପାଇଛି ।
ଯବାନ ସେମାନଙ୍କୁ ପରିଚୟ ପତ୍ର ମାଗିଥିଲେ ।
ଫଳରେ ଉଭୟଙ୍କ ମଧ୍ୟରେ ବଚସା ହୋଇଥିଲା ।
ପରେ ଯବାନମାନେ ଶ୍ରମିକଙ୍କୁ ଆକ୍ରମଣ କରିଥିବା ଅଭିଯୋଗ ହୋଇଥିବା ବେଳେ ଶ୍ରମିକମାନେ ମଧ୍ୟ ଯବାନମାନେ ରହୁଥିବା କ୍ୟାମ୍ପରେ ଭଙ୍ଗାରୁଜା କରିଥିଲେ ।
ମୁଖ୍ୟ ଫାଟକରେ ତାଲା ପକାଇ ଦେବା ସହ ବିକ୍ଷୋଭ ପ୍ରଦର୍ଶନ କରିଥିଲେ ।
ତେବେ ଆକ୍ରମଣକାରୀ ଯବାନଙ୍କ ବିରୁଦ୍ଧରେ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ କମ୍ପାନୀ କର୍ତୃପକ୍ଷ ପ୍ରତିଶୃତି ଦେବା ପରେ ଶ୍ରମିକମାନେ ଆନ୍ଦୋଳନରୁ ଓହରି ଯାଇଛନ୍ତି ।
ବର୍ତମାନ ପରିସ୍ଥିତି ଶାନ୍ତ ରହିଛି ଏବଂ ଘଟଣାସ୍ଥଳରେ ପୋଲିସ ଫୋର୍ସ ମୁତୟନ କରାଯାଇଛି ବୋଲି ପାରାଦୀପ ଆଇଆଇସି ଅନୀଲ ମିଶ୍ର କହିଛନ୍ତି ।
ଜଗତସିଂହପୁର, ଡ଼ିସେମ୍ବର ୨୨(ଓଡ଼ିଶା ଡ଼ଟ୍ କମ୍) ଦୁଇ ଜଣ ଶ୍ରମିକଙ୍କ ମୃତ୍ୟୁକୁ ନେଇ ପାରାଦୀପ ସ୍ଥିତ ଭାରତୀୟ ତୈଳ ନିଗମର ବିଶୋଧନାଗାର ଗୁରୁବାର ଉତେଜନା ପ୍ରକାଶ ପାଇଛି ।
ଏହାକୁ ନେଇ ଶ୍ରମିକ ଓ ସୁରକ୍ଷା କର୍ମୀଙ୍କ ମଧ୍ୟରେ ଧସ୍ତାଧସ୍ତି ହୋଇଥିବା ବେଳେ କ୍ଷତିପୂରଣ ଦ।ବିରେ ଗ୍ରାମବାସୀମାନେ ତୈଳ ନିଗମର କାର୍ଯ୍ୟାଳୟରେ ଭଙ୍ଗାରୁଜା କରିଛନ୍ତି ।
କୁଜଙ୍ଗ ଥାନା ଅନ୍ତର୍ଗତ ପିପିଲ ଗ୍ରାମର ଫକୀର ନାୟକ ନାମକ ଜଣେ ଶ୍ରମିକ ଟେକ୍ନିସିଆନ ଭାବେ ବିଶୋଧନାଗାରରେ କାମ କରୁଥିଲେ ।
ବୁଧବାର ରାତିରେ ସେ ଘରକୁ ଫେରୁଥିବା ବେଳେ ରଙ୍ଗେଇଗଡ଼ ଠାରେ ଦ୍ରୁତ ଗତିରେ ଆସୁଥିବା ଏକ ଟ୍ରାକ୍ଟର ତାଙ୍କୁ ଧକ୍କା ଦେଇଥିଲା । ଗୁରୁତର ଅବସ୍ଥାରେ ତାଙ୍କୁ କଟକ ନିଆଯାଉଥିବା ବେଳେ ରାସ୍ତାରେ ତାଙ୍କର ମୃତ୍ୟୁ ହୋଇଥିଲା ।
ଠିକ୍ ସେହିପରି ବିଶୋଧନାଗାରରେ କାମ କରୁଥିବା ଢିଙ୍କିଆ ଗ୍ରାମର ଜଣେ ଶ୍ରମିକଙ୍କ ଉପରୁ ଖସିପଡ଼ି ଆଜି ମୃତ୍ୟୁ ହୋଇଥିଲା ।
ଉଭୟ ଶ୍ରମିକଙ୍କ ମୃତ୍ୟୁ ପରେ ସେଠାରେ କାମ କରୁଥିବା ଶ୍ରମିକ ଏବଂ ଉତ୍ୟକ୍ତ ଲୋକମାନେ ବିଶୋଧନାଗାରରେ ଭଙ୍ଗାରୁଜା କରିବା ସହ ଟାୟାର ଜାଳି ରାସ୍ତା ଅବରୋଧ କରିଥିଲେ ।
ତେବେ ପୋଲିସ ଘଟଣାସ୍ଥଳରେ ପହଂଚି ଲୋକଙ୍କୁ ବୁଝାସୁଝା କରିବା ସହ ମୃତ ଶ୍ରମିକଙ୍କୁ କାର୍ଯ୍ୟରେ ନିୟୋଜିତ କରିଥିବା କମ୍ପାନୀ ଏକ ଲକ୍ଷ ଟଙ୍କା ଦେବାକୁ ପ୍ରତିଶୃତି ଦେବାରୁ ଲୋକମାନେ ରାସ୍ତା ଅବରୋଧରୁ ଉଠିଥିଲେ ।
କେନ୍ଦ୍ରାପଡ଼ା, ଫେବୃୟାରୀ ୩(ଓଡ଼ିଶା ଡ଼ଟ୍ କମ୍) ଜଗତସିଂହପୁର ଜିଲ୍ଲା ପାରାଦ୍ୱୀପ ଅଞ୍ଚଳରେ ଭାରତୀୟ ତୈଳ ନିଗମର ବିଶୋଧନଗାର ପାଇଁ ପ୍ରାୟ ଦଶ ହଜାର ଲୋକ ବିସ୍ଥାପିତ ହେବାକୁ ଥିବା ବେଳେ ପୂର୍ବରୁ ବିସ୍ଥାପିତ ହୋଇଥିବା ଲୋକମାନେ ବର୍ତ୍ତମାନ ଚାକିରି ପାଇଁ ସଂଗ୍ରାମ କରୁଛନ୍ତି ।
୬୦ ବର୍ଷ ବୟସ୍କ ଗୁରୁଚରଣ ସେଠୀ ୧୯୬୦ରୁ ବର୍ତ୍ତମାନ ପର୍ଯ୍ୟନ୍ତ ତିନି ଥର ବିସ୍ଥାପିତ ହୋଇସାରିଛନ୍ତି ।
ସେ ପ୍ରଥମେ ପାରାଦ୍ୱୀପ ବନ୍ଦର ପ୍ରତିଷ୍ଠା ପାଇଁ ନିଜ ଗାଁ ଘନଘାଲିଆରୁ ସରକାରଙ୍କ ଦ୍ୱାରା ବିସ୍ଥାପିତ ହୋଇଥିବା ବେଳେ ପୁଣି ୧୯୮୦ରେ ସାର କାରଖାନା ନିଜ ଜମି ଅଧିଗ୍ରହଣ କରିବା ପରେ ଝିମିନି ଗ୍ରାମରୁ ସେ ବିସ୍ଥାପିତ ହୋଇଥିଲେ ।
ଛଅ ବର୍ଷ ତଳେ ଗୋବିନ୍ଦପୁରରେ ଥିବା ତାଙ୍କର ଚାରି ଏକର ଜମି ଭାରତୀୟ ତୈଳ ନିଗମ ଚାରି ଲକ୍ଷ ଟଙ୍କା ଦେଇ ଅଧିଗ୍ରହଣ କରିବା ପରେ ତୃତୀୟ ଥର ପାଇଁ ସେ ବିସ୍ଥାପିତ ହୋଇଥିଲେ । ତିନି ତିନି ଥର ବିଭିନ୍ନ ପ୍ରକଳ୍ପ ପାଇଁ ବିସ୍ଥାପିତ ହୋଇଥିବା ଗୁରୁଚରଣ ଭବିଷ୍ୟତରେ କଣ କରିବେ ଚିନ୍ତା କରିପାରୁ ନାହାନ୍ତି ।
"" କଣ କରିବାକୁ ହେବ ଏବଂ ଆମେ କୁଆଡ଼େ ଯିବୁ କିଛି ଜାଣି ପାରୁନାହୁଁ " ଗୁରୁଚରଣ କହିଛନ୍ତି । ତାଙ୍କର ଚାରି ଏକର ଜମି ବର୍ତ୍ତମାନ ତୈଳ ବିଶୋଧନାଗାର ଏକ ଅଂଶ ହୋଇଯାଇଛି ।
ଗୁରୁଚରଣ ଭଳି ସମୁଦ୍ର ଅଞ୍ଚଳର ଚାଷୀମାନେ ବିଭିନ୍ନ ସମୟରେ ପ୍ରକଳ୍ପ ଗୁଡ଼ିକ ଦ୍ୱାରା ବିସ୍ଥାପିତ ହୋଇ ବହୁ ଅସୁବିଧାର ସମ୍ମୁଖୀନ ହେଉଛନ୍ତି । ତୈଳ ବିଶୋଧନାଗାର ପ୍ରକଳ୍ପ ପାଇଁ ୨୨ଟି ଗ୍ରାମ ସହ ହଜାର ହଜାର ଲୋକ ପ୍ରଭାବିତ ହେବେ ।
ବିସ୍ଥାପିତ ଲୋକଙ୍କୁ ଚାକିରୀ ଏବଂ କ୍ଷତିପୂରଣ ଦେବାରେ କମ୍ପାନୀ କର୍ତ୍ତୃପକ୍ଷ ବିଫଳ ହୋଇଥିବାରୁ ପାରାଦ୍ୱୀପ ସ୍ଥିତ ଆଇଓସିଏଲ୍ ମୁଖ୍ୟ ଫାଟକରେ ଆନ୍ଦୋଳନ ଜାରି ରହିଛି ବୋଲି ପାରାଦ୍ୱୀପଗଡ଼ର ବିସ୍ଥାପିତ ବ୍ୟକ୍ତି ସରୋଜ ଜେନା କହିଛନ୍ତି ।
ଉକ୍ତ ଅଞ୍ଚଳରେ ଜମି ଅଧିଗ୍ରଣହ ସମୟରେ କ୍ଷତିପୂରଣ ଓ ଥଇଥାନ ସଂପର୍କରେ ଆଲୋଚନା ନକରି ସ୍ଥାନୀୟ ଲୋକଙ୍କୁନ ସରକାର ବିସ୍ଥାପିତ କରିବା ପାଇଁ ପକ୍ଷେପ ନେଉଥିବା ଅଭିଯୋଗ ହୋଇଛି ।
"" ପ୍ରକଳ୍ପ ଦ୍ୱାରା ଯେଉଁମାନେ ବିସ୍ଥାପିତ ହୋଇଛନ୍ତି ସେମାନଙ୍କ ପରିବାରର ଜଣକୁ ଚାକିରି ଦିଆଯାଉ । ଶିକ୍ଷାଗତ ଯୋଗ୍ୟତା ଏବଂ କାର୍ଯ୍ୟକ୍ଷତା ଅନୁଯାୟୀ ସଂପୃକ୍ତ ପରିବାରର ଯୁବକ ମାନଙ୍କୁ ଚାକିରି ଦେବାକୁ କର୍ତ୍ତୃପକ୍ଷ ପ୍ରତିଶୃତି ଦେଇଥିଲେ" ପାରାଦ୍ୱୀପସ୍ଥିତ ତୈଳ ବିଶୋଧନାଗାର ଠିକା ଶ୍ରମିକ ସମବାୟ ସଂସ୍ଥା ସଭାପତି ପଦ୍ମଲୋଚନ ଦାସ କହିଛନ୍ତି ।
""ବିସ୍ଥାପନ ଦ୍ୱାରା ଲୋକମାନେ କେବଳ ସେମାନଙ୍କ ଜମି ହରାଉ ନାହାନ୍ତି ବରଂ ଜୀବନ ଜୀବିକା ଏବଂ ପ୍ରାକୃତିକ ସଂପଦ ମଧ୍ୟ ହରାଉଛନ୍ତି"ଏହି ସମବାୟ ସଂସ୍ଥାର ସଂପାଦକ ଦିଲୀପ ବେହେରା କହିଛନ୍ତି ।
""ଆମ ପ୍ରତି ଅନ୍ୟାୟ ହୋଇଛି । ସେମାନେ ପ୍ରଥମେ ଆମର ଜମି ଅଧିଗ୍ରହଣ କଲେ ଏବଂ ଚାକିରି ଦେବା ପାଇଁ ପ୍ରତିଶୃତି ଦେଇଥିଲେ କିନ୍ତୁ ପରେ ଆଇଓସିଏଲ୍ରେ ଚାକିରି ଦେବାକୁ ମନା କରିଦେଲେ" ପାରାଦ୍ୱୀପଗଡ଼ ଗ୍ରାମର ସ୍ନାତକ ଛାତ୍ର ଶୁଭ ନାରାୟଣ ବେହେରା କହିଛନ୍ତି । ୨୦୦୧ରେ କମ୍ପାନୀ ତାଙ୍କର ଘର ଏବଂ ତିନି ଏକର ଜମି ଅଧିଗ୍ରହଣ କରିଛି ।
""ମୁଁ ଏବଂ ବାପା ଉକ୍ତ ଜମିରେ ପରିବା ଚାଷ କରି ଜୀବିକା ନିର୍ବାହ କରୁଥିଲୁ କିନ୍ତୁ ଜମି ପଳାଇବା ପରେ ବର୍ତ୍ତମାନ ଚାକିରି ପାଇଁ ଗତ ପାଞ୍ଚ ବର୍ଷ ହେଲା ବିଭିନ୍ନ କାର୍ଯ୍ୟାଳୟକୁ ଦୌଡ଼ୁଛି" । ""କାମ ପାଇବା ପାଇଁ ମୁଁ ଏବଂ ଅନ୍ୟ ଯୁବକମାନେ ଠିକା ଶ୍ରମିକ ଭାବେ ନାମ ପଞ୍ଜିକୃତ କରିଛୁ" ସେ କହିଛନ୍ତି ।
ସେହିପରି ପାରାଦ୍ୱୀପଗଡ଼ ଗ୍ରାମର ୨୫ ବର୍ଷ ବୟସ୍କ ପ୍ରିତମ ସାମଲ ଏକ ଟ୍ରାକ୍ଟରରେ ହେଲ୍ପର ଭାବେ କାର୍ଯ୍ୟ କରୁଛନ୍ତି । ""୨୦୦୨ରେ ଆଇଓସିଏଲ୍ କର୍ତ୍ତୃପକ୍ଷ ଚାରି ଲକ୍ଷ ପଚାଶ ହଜାର ଟଙ୍କା ଦେଇ ଆମର ଚାରି ଏକର ଜମି ଅଧିଗ୍ରହଣ କରିବା ସହ ଚାକିରି ଦେବାକୁ ପ୍ରତିଶୃତି ଦେଇଥିଲେ କିନ୍ତୁ ବର୍ତ୍ତମାନ ପର୍ଯ୍ୟନ୍ତ ମୁଁ ଚାକିରି ପାଇନାହିଁ" ପ୍ରିତମ କହିଛନ୍ତି । ସମସ୍ତଙ୍କୁ ଚାକିରି ଦେବା ଆମ ପକ୍ଷେ ସମ୍ଭବ ନୁହେଁ । ତେବେ ଆମେ ବିଭିନ୍ନ ଲୋକଙ୍କୁ ଚାକିରି ମଧ୍ୟ ଦେଇଛୁ ଏବଂ କମ୍ପାନୀ ଶୀଘ୍ର ଯୁବକ ମାନଙ୍କୁ ନିଯୁକ୍ତି ଦେବ ବୋଲି ଭାରତୀୟ ତୈଳ ନିଗମର ଜଣେ ଅଧିକାରୀ କହିଛନ୍ତି ।
